**Kommissorium for udsatterådet i Region Syddanmark**

Godkendt af regionsrådet den 25. maj 2020.

**Navn**

Udsatterådet i Region Syddanmark.

# Indledning

Regionsrådet har den 25. maj 2020 besluttet at nedsætte et udsatteråd i Region Syddanmark.

Formålet med rådet er at sikre, at viden om socialt udsatte borgeres særlige behov på sundheds- og socialområdet inddrages i politiske beslutninger og dermed bidrager til bedre og mere fleksible tilbud og medvirker til større lighed i sundhed. Udsatterådet skal være et forum, som kan være rådgivende over for regionsrådet og stående udvalg i spørgsmål, som i bred forstand berører udsatte borgeres forhold. Udsatterådet kan dermed medvirke til, at de mest udsatte borgere får nemmere adgang til regionens ydelser og dermed større lighed i sundhed.

Borgere i udsatte positioner forstås i denne sammenhæng som mennesker, der har et eller flere tunge sociale problemer fx sindslidelse, alkoholmisbrug, stofmisbrug, hjemløshed, prostitution, vold i nære relationer eller senfølger af seksuelle overgreb (Socialstyrelsens definition).

Udsatterådet nedsættes indtil videre i den resterende del af valgperioden, dvs. frem til udgangen af 2021.

Et nyt udsatteråd skal supplere de allerede eksisterende brugerråd i Region Syddanmark (psykiatrisk dialogforum, kontaktforum for handicap, sundhedsbrugerrådet inkl patientinddragelsesudvalget) på særlige områder. Det kan f.eks. være i forhold til hjemløse og misbrugere, der kommer i behandling i sundhedsvæsenet eller mennesker, der opholder sig illegalt i landet, herunder handlede kvinder.

# Indstilling og udpegning af medlemmer

Udsatterådet består af op til 17 medlemmer, fordelt på følgende måde:

Fem regionsrådsmedlemmer. For at sikre sammenhæng til de nuværende tre andre brugerfora i Region Syddanmark udgøres tre af de fem regionsrådsmedlemmer af de regionsrådsmedlemmer, der er enten formand eller næstformand i psykiatrisk dialogforum, kontaktforum for handicap og sundhedsbrugerrådet. Regionsrådsmedlemmerne er politisk udpeget til at sidde i de tre brugerfora, som derefter selv vælger formand/næstformand. Det kan derfor være forskelligt i de tre brugerfora, om det er et regionsrådsmedlem eller en brugerrepræsentant, der er formand/næstformand.

Ni medlemmer som repræsenterer frivillige organisationer, kommunale og regionale aktører, der arbejder med borgere i udsatte positioner, og hvis virke er forankret i Region Syddanmark. Det er en forudsætning, at rådets medlemmer har indgående kendskab til målgruppen.

Følgende organisationer udpeger en repræsentant hver:

1. SAND - De hjemløses landsorganisation
2. KFUM’s Sociale arbejde
3. KFUK’s Sociale arbejde
4. Røde Kors
5. Kirkens Korshær
6. Mødrehjælpen
7. Headspace (Det Sociale Netværk)
8. Kommunernes gadesygeplejersker
9. Center for Seksuelt Misbrugte

Tre fagpersoner fra Region Syddanmark indgår i udsatterådet for at bidrage med faglig sparring.

Fagperson gruppen består af en repræsentant fra:

1. Socialsygeplejerskerne OUH/Svendborg
2. Psykiatrisygehuset
3. Frivilligkoordinatorerne

Organisationsrepræsentanterne repræsenterer en afdeling inden for Region Syddanmarks geografi.

Der bør tilstræbes bred geografisk repræsentation i Region Syddanmark og ligelig kønsfordeling.

Der udpeges ikke suppleanter for medlemmerne.

Efter regionrådets udpegning af medlemmer bemyndiges direktionen – i resten af valgperioden og efter indstilling fra de indstillingsberettigede organisationer – til at varetage udpegning af eventuelt nyt medlem (ved udmeldelse, flytning, dødsfald mv.).

# Funktion og opgave

* Udsatterådet bidrager til at sikre, at viden om socialt udsatte borgeres særlige situation og behov inddrages i politiske og administrative processer og beslutninger.
* Udsatterådet er rådgivende over for regionsrådet og stående udvalg i spørgsmål, som i bred forstand berører udsattes borgeres forhold.
* Udsatterådet kan således udtale sig om overordnede spørgsmål, som regionsrådet forelægger for rådet – det gælder både på sundhedsområdet og på andre områder, fx tilgængelighed og offentlig transport.
* Udsatterådet kan på eget initiativ udtale sig om sagsområder vedrørende socialt udsatte borgeres forhold.
* Udsatterådet medvirker til at formidle kontakt mellem borgerne og de politiske organer. Udsatterådet skal ikke behandle enkeltsager, men borgere skal kunne henvende sig direkte til rådet med mulige problemstillinger.

# Formandskab, mødehyppighed og sekretariatsbetjening

På det første og konstituerende møde udpeger udsatterådet formand og næstformand, hvor den ene er organisationsrepræsentant og den anden regionsrådsmedlem.

Udsatterådet afholder årligt fire ordinære møder. Mødeplanen udarbejdes for et år ad gangen. Møderne afholdes i regionshuset i Vejle eller hos en af de deltagende organisationer.

Udsatterådet kan efter behov afholde fællesmøde med f.eks. de andre brugerfora.

Der udarbejdes beslutningsreferat fra møderne, som offentliggøres på Region Syddanmarks hjemmeside. Udsatterådet sekretariatsbetjenes af Region Syddanmarks administration.

Udsatterådet fastlægger i øvrigt selv sin forretningsorden.

# Økonomi

Medlemmer af udsatterådet kan få befordringsgodtgørelse m.v. i forbindelse med rådets møder jf. ”Regler for vederlag, økonomiske ydelser m.v. for medlemmer af regionsrådet i Region Syddanmark m.fl.”